**ΑΣΚΗΣΕΙΣ ΣΤΗ ΔΟΜΗ ΠΑΡΑΓΡΑΦΩΝ**

**Να βρείτε τη δοµή των παρακάτω παραγράφων:**

**1.** Η εφηβεία εξακολουθεί να προβάλει σαν µια άγνωστη χώρα που φοβίζει, εκπλήσσει, συγκινεί. Για τους γονείς είναι µια άγνωστη χώρα, όπου βλέπουν από τη µια στιγµή στην άλλη το παιδί τους να µεταµορφώνεται σε κάποιον άλλον. Κάποιον που προτάσσει τις δικές του επιθυµίες και πειραµατίζεται για τον σχηµατισµό µιας ανεξάρτητης ταυτότητας. Άγνωστη χώρα είναι και για τον ίδιο τον έφηβο η εφηβεία, έτσι καθώς παρακολουθεί σαν αµήχανος θεατής συγκλονιστικές αλλαγές να συµβαίνουν στο σώµα, στο µυαλό, στον ψυχισµό του.

*Π. Γ., σχολική εφηµερίδα του Γυµνασίου Πλατανιάς (διασκευή)*

**2.** Οι υπερβολικά επιτρεπτικοί-παραχωρητικοί γονείς παραχωρούν και επιτρέπουν στο παιδί τα πάντα, χωρίς να προσφέρουν καθοδήγηση και χωρίς να τό βοηθούν να µαθαίνει από τις συναισθηµατικές του εµπειρίες. Η έλλειψη ορίων σηµαίνει συνήθως και απουσία κανόνων στην οικογένεια. Δεν προσφέρουν στο παιδί τους τη δυνατότητα να αποκτήσει τρόπους διαχείρισης των δύσκολων καταστάσεων. Έτσι, τα παιδιά δε µαθαίνουν πώς να αντιµετωπίζουν τα προβλήµατα που τυχόν προκύπτουν.

*Ηρώ Μυλωνάκου – Κεκέ (2009). Συνεργασία Σχολείου Οικογένειας και* Κοινότητας

**3.** Η γλωσσική κοινότητα ως έννοια περιγράφει το σύνολο των ατόµων που έχουν την ίδια µητρική γλώσσα. Τα άτοµα αυτά διαφέρουν από άλλα τα οποία µιλούν µια ορισµένη γλώσσα ως «ξένη» (µη µητρική), κυρίως ως προς τους όρους εκµάθησης της γλώσσας. Όταν αναφερόµαστε στη µητρική γλώσσα, µιλάµε για «γλωσσική κατάκτηση», γιατί λαµβάνουµε υπόψη µας ότι τα άτοµα µιας κοινότητας έχουν µάθει τη γλώσσα µέσα στο στενότερο (οικογενειακό) και ευρύτερο (κοινωνικό) περιβάλλον και έχουν διαµορφώσει ό,τι ονοµάζουµε «γλωσσικό αίσθηµα».

*Γ. Μπαµπινιώτης, Θεωρητική Γλωσσολογία*

**4.** Τα φυσιολογικά, όµως, παιδιά είναι δραστήρια και φιλοπερίεργα, ανοιχτά σε αυτά που συµβαίνουν γύρω τους. Δεν είναι καθόλου «τεµπέλικα». Γι’ αυτό είναι σηµαντικό να διερωτηθούµε και να καθορίσουµε ακριβώς τι εννοούµε, όταν κάποιος από εµάς τους ενηλίκους χαρακτηρίζει ένα παιδί µε αυτόν τον µειωτικό και ασφαλώς ασαφή όρο. Αν αυτό που πραγµατικά εννοούµε µε τη λέξη «τεµπελιά» είναι η παθητικότητα, η απάθεια ή η νωθρότητα, τότε εύκολα εξηγείται γιατί τη θεωρούµε ανεπιθύµητη και δυνητικά επικίνδυνη. Στη µάχη για επιβίωση µέσα στο ανταγωνιστικό και πολλές φορές αντίξοο περιβάλλον µας η προσπάθεια και η δράση αποτελούν απαραίτητα εφόδια. Ένα ορισµένο «µίνιµουµ» εργατικότητας και δουλειάς απαιτείται από το κάθε παιδί, για να αφοµοιώσει τις πληροφορίες που του χρειάζονται, για να επιζήσει και να προκόψει σε µια πολύπλοκη τεχνοκρατική κοινωνία.

*Μ.Herbert (1989). Ψυχολογικά προβλήµατα παιδικής ηλικίας*

**5.** Η κινητή τηλεφωνία είναι η περίληψη αυτής της ιδιόµορφης επικοινωνιακής κατάστασης. «Πού είσαι;» είναι η ερώτηση που αντικαθιστά το «τι κάνεις;», «τι σκέφτεσαι;», «τι αισθάνεσαι;», «τι πιστεύεις;». Εύκολος τρόπος να,«θάψεις» αυτά που σε απασχολούν και να ρίξεις από πάνω το χώµα καλοδεχούµενης ευτέλειας. Κι έτσι τα «πολλά» που έχουµε να πούµε θα τα διαχειριστούµε πάλι αναγκαστικά είτε ως ασκήσεις ρητορικής είτε ως µακρόσυρτες, αµήχανες σιωπές.

*A. Μιχαλοπούλου, εφ. «Καθηµερινή», 21.4.2002 (διασκευή)*

**6.** Σήµερα τα παιδιά µαθαίνουν µε µοναδικό στόχο την επαγγελµατική αποκατάσταση. Δεν είναι καθόλου τυχαίο ότι όλο και περισσότερα παιδιά σε όλο τον πλανήτη πάσχουν από το «άγχος των εξετάσεων». Είναι τέτοια η εσωτερική πίεση να πετύχεις, που παραλύει το χέρι σου, όταν πας να γράψεις. Σε περσινό εκτενές άρθρο του το αµερικανικό ειδησεογραφικό περιοδικό «Time» εξέταζε την εν λόγω πανδηµία «που µπορεί να έχει µακροπρόθεσµες συνέπειες στη ζωή ενός ατόµου. Κάποιος, για παράδειγµα, που αγχώνεται υπερβολικά µε ένα διαγώνισµα µαθηµατικών µπορεί να αποφεύγει συγκεκριµένα µαθήµατα επιλογής και να στερεί τον εαυτό του από πολλά υποσχόµενες επαγγελµατικές επιλογές».

*Λ. Παπαδηµητρίου, περιοδικό ΒΗmagazino, 10.9.2014*

**7.** Αναφερόµενοι ιδιαίτερα στην Ελληνική γλώσσα, θα λέγαµε ότι στον ινδοευρωπαϊκής προέλευσης λεξιλογικό της κορµό έχουν προστεθεί κατά τη διάρκεια της µακραίωνης ιστορίας της πολλές και ποικίλες λέξεις που προέρχονται από τις γλώσσες των λαών µε τους οποίους ήρθε διαδοχικά σε επαφή. Για παράδειγµα, ένα σηµαντικό ποσοστό λέξεων της ελληνικής προέρχεται από λέξεις των γλωσσών που µιλούσαν οι ντόπιοι προελληνικοί πληθυσµοί και δηλώνουν κυρίως τοπωνύµια, πράγµατα, προϊόντα ή φαινόµενα που είναι χαρακτηριστικά του µεσογειακού χώρου και τα οποία ήταν άγνωστα στους ελληνικούς πληθυσµούς µέχρι την εγκατάστασή τους στην Ελλάδα. Λέξεις προελληνικής προέλευσης θεωρούνται π.χ. και οι ακόλουθες: υάκινθος, δάφνη, λαβύρινθος, λωτός, Κόρινθος, Παρνασσός κλπ.

*Ν. Μήτσης κ.ά. (2012). Το λεξιλόγιο. Θεωρητική προσέγγιση και διδακτικές εφαρµογές*